ประกาศคณะกรรมการป้องกันและปราบปรามการทุจริตแห่งชาติ

เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช.

เพื่อแต่งตั้งให้ดํารงตําแหน่งในสาขากระบวนการยุติธรรม

(ฉบับที่ 2)

พ.ศ. 2558

-----------------------------

          โดยที่เป็นการสมควรแก้ไขเพิ่มเติมประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม พ.ศ. 2556

          อาศัยอํานาจตามความในมาตรา 107 แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2542 ประกอบกับข้อ 16 ของระเบียบคณะกรรมการป้องกันและปราบปรามการทุจริตแห่งชาติว่าด้วยการบริหารงานบุคคลของสํานักงาน ป.ป.ช. พ.ศ. 2555 ประธานกรรมการป้องกันและปราบปรามการทุจริตแห่งชาติ โดยความเห็นชอบของคณะกรรมการป้องกันและปราบปรามการทุจริตแห่งชาติ ในการประชุมครั้งที่ 617 - 85/2557 เมื่อวันที่ 13 พฤศจิกายน 2557 จึงออกประกาศไว้ ดังต่อไปนี้


ข้อ ๑ ประกาศนี้เรียกว่า “ประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม (ฉบับที่ 2) พ.ศ. 2558”


ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ ให้ยกเลิกความในข้อ 4 ของประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม พ.ศ. 2556 และให้ใช้ความต่อไปนี้แทน

          "ข้อ 4 การคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม แบ่งเป็น 2 กรณี ดังนี้

          (1) กรณีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งประเภทตําแหน่งอํานวยการยุติธรรม

          (2) กรณีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งประเภทตําแหน่งวิชาการยุติธรรม"


ข้อ ๔ ให้ยกเลิกส่วนที่ 1 การคัดเลือกเพื่อแต่งตั้งให้ดํารงตําแหน่งประเภทตําแหน่งบริหารงานยุติธรรม ของหมวดที่ หลักเกณฑ์และวิธีการคัดเลือก ของประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม พ.ศ. 2556 ข้อ 8 ข้อ 9 และข้อ 10


ข้อ ๕ ให้ยกเลิกชื่อหมวด 3 ของประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม พ.ศ. 2556 และให้ใช้ความต่อไปนี้แทน

          "หมวด 3 การแต่งตั้งให้ดํารงตําแหน่งในสาขากระบวนการยุติธรรม ตําแหน่งประเภทตําแหน่งอํานวยการยุติธรรม และตําแหน่งประเภทตําแหน่งวิชาการยุติธรรม"


ข้อ ๖ ให้ยกเลิกความในข้อ 17 วรรคหนึ่ง และข้อ 17 (1) ของประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม พ.ศ. 2556 และให้ใช้ความต่อไปนี้แทน

          "ข้อ 17" การแต่งตั้งข้าราชการสํานักงาน ป.ป.ช. ที่ได้รับการคัดเลือกเพื่อแต่งตั้งให้ดํารงตําแหน่งในสาขากระบวนการยุติธรรม ตําแหน่งประเภทตําแหน่งอํานวยการยุติธรรม และตําแหน่งประเภทตําแหน่งวิชาการยุติธรรม จําแนกเป็น 4 กรณี ดังนี้

          (1) กรณีข้าราชการสํานักงาน ป.ป.ช. ที่ได้รับการคัดเลือกเพื่อแต่งตั้งให้ดํารงตําแหน่งประเภทตําแหน่งอํานวยการยุติธรรม ซึ่งมีคุณสมบัติตรงตามหลักเกณฑ์ที่กําหนดให้แต่งตั้งให้ดํารงตําแหน่งในสาขากระบวนการยุติธรรมตามที่ได้รับการคัดเลือกได้"


ข้อ ๗ ให้ยกเลิกความในข้อ 20 ของประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม พ.ศ. 2556 และให้ใช้ความต่อไปนี้แทน

          "ข้อ 20 ข้อยกเว้นสําหรับข้าราชการสํานักงาน ป.ป.ช. ที่ดํารงตําแหน่งประเภทตําแหน่งอํานวยการ และตําแหน่งประเภทตําแหน่งวิชาการ ในสายงานนักกฎหมายป้องกันและปราบปรามการทุจริตแห่งชาติ สายงานปราบปรามการทุจริต และสายงานนิติการ ที่มีคุณสมบัติไม่ตรงตามหลักเกณฑ์ที่กําหนดตามข้อ 6 และข้อ 7 ให้เป็นผู้มีสิทธิเข้ารับการคัดเลือกเพื่อแต่งตั้งให้ดํารงตําแหน่งในสาขากระบวนการยุติธรรมได้ แต่การแต่งตั้งให้ดํารงตําแหน่งดังกล่าว จะกระทําได้เมื่อมีคุณสมบัติครบถ้วนตามที่กําหนด ทั้งนี้ ภายในสี่ปีนับจากวันที่ได้รับการคัดเลือก"


ข้อ ๘ ให้ยกเลิกความในข้อ 22 ของประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการคัดเลือกข้าราชการสํานักงาน ป.ป.ช. เพื่อแต่งตั้งให้ดํารงตําแหน่งในสาขากระบวนการยุติธรรม พ.ศ. 2556 และให้ใช้ความต่อไปนี้แทน

          “ข้อ 22 ข้อยกเว้นสําหรับข้าราชการสํานักงาน ป.ป.ช. ที่มีคุณสมบัติตรงตามหลักเกณฑ์ที่กําหนดในการเข้ารับการคัดเลือกเพื่อแต่งตั้งให้ดํารงตําแหน่งในสาขากระบวนการยุติธรรม ซึ่งดํารงตําแหน่งประเภทตําแหน่งอํานวยการ และตําแหน่งประเภทตําแหน่งวิชาการ สําหรับสายงานนักกฎหมายป้องกันและปราบปรามการทุจริตแห่งชาติ สายงานปราบปรามการทุจริต และสายงานนิติการ หากไม่ได้รับการคัดเลือกเพื่อแต่งตั้งให้ดํารงตําแหน่งในสาขากระบวนการยุติธรรม ให้ผู้นั้นยังคงดํารงตําแหน่งทั่วไปในสายงานเดิมจนกว่าจะได้รับการคัดเลือกเพื่อแต่งตั้งให้ดํารงตําแหน่งในสาขากระบวนการยุติธรรมหรือพ้นจากตําแหน่ง”


ผู้มีอํานาจลงนาม - ประกาศ ณ วันที่ 27 มกราคม พ.ศ. 2558

 

ปานเทพ กล้าณรงค์ราญ

ประธานกรรมการป้องกันและปราบปรามการทุจริตแห่งชาติ